**Predkladacia správa**

Ministerstvo hospodárstva SR predkladá materiál *„Návrh Akčného plánu inteligentného priemyslu SR“* na základe úlohy B.2 vyplývajúcej z uznesenia vlády SR č. 490/2016.

Cieľom Akčného plánu je podpora pre priemyselné podniky, podniky služieb a obchodu bez ohľadu na ich veľkosť zameraná na vytvorenie lepších podmienok na implementáciu digitalizácie, inovatívnych riešení a zvýšenie konkurencieschopnosti: znížením byrokratickej záťaže, úpravou legislatívy, definovaním štandardov, zmenou vzdelávacích programov a trhu práce, spolufinancovaním výskumu a podobne. Akčný plán poskytuje súbor 35 opatrení, ktoré by mali byť realizované do konca roku 2020. Akčný plán bol pripravovaný v spolupráci so zástupcami rezortov, priemyslu, združení a akademickej sféry.

Naplnením Akčného plánu inteligentného priemyslu do roku 2020 sa vytvorí základný predpoklad úspešnej transformácie slovenskej ekonomiky reagujúcej na digitalizáciu priemyslu s predpokladom naštartovania digitalizačného procesu vo väčšine podnikov.

Pre naplnenie týchto strategických cieľov boli stanovené nasledovné prioritné oblasti:

1. Výskum, vývoj a inovácie,
2. Základné princípy IT bezpečnosti implementácie inteligentného priemyslu,
3. Trh práce a vzdelávanie,
4. Referenčná architektúra, štandardizácia a tvorba technických noriem, rámcové európske a národné právne podmienky,
5. Informovanie a propagácia.

Predložený materiál obsahuje doložku vybraných vplyvov. Materiál má z povahy svojho zamerania pozitívne vplyvy na podnikateľské prostredie, negatívny vplyv na rozpočet verejnej správy a pozitívny sociálny vplyv. Materiál nemá vplyv na služby verejnej správy pre občana, informatizáciu spoločnosti a vplyv na životné prostredie. Z dostupných informácií od príslušných rezortov bola vypracovaná analýza vplyvov na rozpočet verejnej správy. Z hľadiska vplyvu na rozpočet verejnej správy je väčšina opatrení krytá z kapitol príslušných zodpovedných gestorov opatrení, prípadne zo zdrojov Európskych štrukturálnych a investičných fondov. Realizácia opatrení finančne nezabezpečených závisí od výšky disponibilných zdrojov príslušných rezortov (gestorov opatrení).